SL Uradni list Evropske unije L 353/17

IZVEDBENI SKLEP KOMISIJE

z dne 8. decembra 2014

o spremembi Sklepa 2011/163/EU o odobritvi načrtov, ki so jih predložile tretje države v skladu s členom 29 Direktive Sveta 96/23/ES

(notificirano pod dokumentarno številko C(2014) 9230)

(Besedilo velja za EGP)

(2014/891/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 96/23/ES z dne 29. aprila 1996 o ukrepih za spremljanje nekaterih snovi in njihovih ostankov v živih živalih in v živalskih proizvodih ter razveljavitvi direktiv 85/358/EGS in 86/469/EGS in odločb 89/187/EGS in 91/664/EGS (1) in zlasti četrtega pododstavka člena 29(1) in (2) Direktive,

ob upoštevanju naslednjega:

(1) Direktiva 96/23/ES določa ukrepe za spremljanje snovi in skupin ostankov iz Priloge I k Direktivi. Navedena direktiva zahteva, da tretje države, iz katerih se državam članicam dovoli uvoz živali in živalskih proizvodov, ki jih zajema navedena direktiva, predložijo načrt spremljanja ostankov, ki zagotavlja potrebna jamstva. Navedeni načrt bi moral vključevati vsaj skupine ostankov in snovi iz Priloge I k navedeni direktivi.

(2) S Sklepom Komisije 2011/163/EU (2) so bili odobreni načrti iz člena 29 Direktive 96/23/ES, ki so jih predložile nekatere tretje države s seznama v Prilogi k navedenemu sklepu za živali in živalske proizvode z navedenega seznama (v nadaljnjem besedilu: seznam).

(3) Mehika je trenutno uvrščena na seznam med drugim za enoprste kopitarje. Vendar so zadnje revizije, ki jih je Komisija opravila v Mehiki, potrdile resne pomanjkljivosti v zmogljivosti mehiških organov, da izvajajo zanesljive preglede in da zlasti potrjujejo odsotnost snovi, prepovedanih z Direktivo Sveta 96/22/ES (3).

(4) Vnos za enoprste kopitarje za Mehiko bi bilo zato treba črtati s seznama.

(5) Sklep 2011/163/EU bi bilo zato treba ustrezno spremeniti.

(6) Da bi preprečili motnje v trgovini, bi bilo treba določiti prehodno obdobje za zadevne pošiljke iz Mehike, ki so bile odpremljene v Unijo pred datumom začetka uporabe tega sklepa.

(7) Ukrepe iz tega sklepa bo pregledal Stalni odbor za rastline, živali, hrano in krmo ob upoštevanju jamstev, ki jih predložijo mehiški organi.

(8) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

Priloga k Sklepu 2011/163/EU se nadomesti z besedilom iz Priloge k temu sklepu.

Člen 2

Za prehodno obdobje do 1. marca 2015 države članice sprejmejo pošiljke mesa in mesnih proizvodov enoprstih kopitarjev, uvoženih iz Mehike in namenjenih za prehrano ljudi, pod pogojem, da uvoznik dokaže, da so bili proizvodi odobreni in odpremljeni v Unijo pred 15. januarjem 2015.

Člen 3

Ta sklep je naslovljen na države članice.

V Bruslju, 8. decembra 2014 Za Komisijo Vytenis ANDRIUKAITIS Član Komisije

(1) UL L 125, 23.5.1996, str. 10.

(2) Sklep Komisije 2011/163/EU z dne 16. marca 2011 o odobritvi načrtov, ki so jih predložile tretje države v skladu s členom 29 Direktive Sveta 96/23/ES (UL L 70, 17.3.2011, str. 40).

(3) Direktiva Sveta 96/22/ES z dne 29. aprila 1996 o prepovedi uporabe v živinoreji določenih snovi, ki imajo hormonalno ali tirostatično delovanje, in beta-agonistov ter o razveljavitvi direktiv 81/602/EGS, 88/146/EGS in 88/299/EGS (UL L 125, 23.5.1996, str. 3).